**Tlačový materiál –** [**www.nierakovine.sk**](http://www.nierakovine.sk) **v Bratislave 12.3. 2019**

**ČO JE NÁRODNÝ SKRÍNING RAKOVINY HRUBÉHO ČREVA A KONEČNÍKA?**

Je to štátom riadený preventívny program, ktorý môže úspešne zastaviť zbytočné úmrtia na rakovinu hrubého čreva. Jeho prvú fázu spustilo MZ SR dňa 1. 1. 2019 s podporou a spoluprácou s našou pacientskou organizáciou Europacolon Slovensko a alianciou NIE RAKOVINE. Je to unikátny nástroj na to, ako odhaliť pacientov vo včasnom štádiu ochorenia, kedy na úplné vyliečenie stačí krátky zákrok. Jeho spustenie na začiatku roku 2019 je pre našu pacientsku organizáciu historickou udalosťou - výsledkom vyše 12. rokov úsilia, aktivít, rokovaní, a osvetového vzdelávania v dlhodobej spolupráci so Slovenskou gastroenterologickou spoločnosťou – sekciou skríningu, Ministerstvom zdravotníctva SR, štátnymi úradmi, zdravotnými poisťovňami, odbornými inštitúciami, podporujúcimi partnermi a médiami.

**AKO FUNGUJE NÁRODNÝ SKRÍNING?**

Test na zistenie skrytého krvácania v stolici dostáva vybraná skupina poistencov bezplatne až domov od svojej zdravotnej poisťovne. Je určený poistencom vo veku 50 – 75 rokov, ktorí sú vekovo najohrozenejšou skupinou pre výskyt rakoviny hrubého čreva a konečníka. Test umožňuje jednoducho a rýchlo odhaliť skryté krvácanie, ktoré môže byť o.i. príznakom výskytu polypov. Tie sa považujú za významné riziko vzniku rakoviny hrubého čreva a konečníka. Vo včasnom štádiu teda test odhalí príznak, ktorý človek necíti. Získa tak vysokú šancu na vyliečenie alebo na odstránenie príčiny skrytého krvácania skôr, než sa vyvinie rakovina hrubého čreva alebo konečníka. Poistenci, ktorí test nedostali touto formou, môžu navštíviť svojho všeobecného lekára a absolvovať preventívnu prehliadku, v rámci ktorej test dostanú.

**ČO OBSAHUJE ZÁSIELKA, KTORÚ POISTENCI Z VYBRANEJ RIZIKOVEJ SKUPINY DOSTANÚ POŠTOU?**

Zásielka obsahuje: odberovú sadu v plastovom vrecúšku pozostávajúcu zo/z:

skúmavky s vrchnákom (jeho súčasťou je tyčinka na odber stolice) na uchovanie odobratej vzorky stolice s obsahom konzervačnej tekutiny – nevylievať! Súčasťou je tiež návod na správny odber vzorky, papierová pomôcka na zachytenie stolice

(nalepí sa na záchodovú dosku), obálku označenú „Neotvárať!“ určenú pre všeobecného lekára, formulár na vyjadrenie Vášho súhlasu s účasťou v pilotnom projekte.

**AKO MAJÚ POISTENCI POSTUPOVAŤ?**

Treba len, aby odobrali vzorku stolice podľa priloženého návodu a doručiť ju k všeobecnému lekárovi v odberovej skúmavke do troch dní po odobratí spolu s obálkou označenou „Neotvárať!“ a s vyplneným formulárom. O výsledku testu ich bude informovať lekár.

AK BUDE VÝSLEDOK NEGATÍVNY – treba test opakovať každé dva roky.

AK BUDE VÝSLEDOK POZITÍVNY – všeobecný lekár odporučí pacienta na kolonoskopické vyšetrenie, pri ktorom odborník – gastroenterológ zistí presnú príčinu skrytého krvácania.

**Pozitívny výsledok testu ešte neznamená rakovinu hrubého čreva a konečníka.** Je to dôležitý krok k ochrane zdravia každého človeka. Podrobné informácie o prevencii a diagnóze rakoviny hrubého čreva a konečníka a význame prevencie nájdete na stránkach **www.nierakovine.sk, www.europacolon.sk, www.krca.sk.**

**Zavedenie skríningu formou zasielania testov domov je historickou šancou pre ľudí**

**a môže zachrániť mnohé životy.**

**KAŽDÝ OSLOVENÝ ČLOVEK JE DÔLEŽITÝ!**

Ak sa do programu zapojí viac ako 50 % oslovených občanov, potvrdí sa, že ľudia majú záujem o prevenciu a test dostanú domov aj ďalší. Svojou účasťou na národnom skríningu tak oslovení môžu zachrániť aj ďalšie životy!

**RAKOVINA HRUBÉHO ČREVA A KONEČNÍKA – kolorektálny karcinóm**

V Európe je druhým najčastejším typom nádorového ochorenia a zároveň druhou najčastejšou príčinou úmrtí medzi onkologickými pacientmi.

**Slovensko patrí medzi krajiny s najvyšším výskytom a úmrtnosťou na nádory hrubého čreva a konečníka na svete.** A pritom sa mu dá predchádzať práve prevenciou, najmä zmenou životného štýlu a uplatňovaním preventívnych programov.

V priebehu uplynulých 20 rokov preventívneho testovania tohto ochorenia na požiadanie u všeobecných lekárov sa však zapájalo v priemere len okolo 20 % rizikových občanov. Je potvrdené, že znižovať vysokú úmrtnosť a výskyt rakoviny hrubého čreva sa darí iba v tých krajinách, kde sa zapojila nadpolovičná väčšina, teda viac ako 50 % populácie vo veku nad 50 rokov.

**PREVENCIA RAKOVINY HRUBÉHO ČREVA A KONEČNÍKA**

**Primárna prevencia** – zdravý životný štýl, snaha o elimináciu rizikových faktorov (ako sú sedavý spôsob života, znižovanie obezity, nesprávna výživa – veľa mäsa a tukov, nedostatok pohybu, málo vlákniny, ovocia a zeleniny, zápcha/hnačky)

**Sekundárna prevencia** – skríning kolorektálneho karcinómu, teda vyšetrenie stolice na skryté krvácanie plne hradené poisťovňou raz za dva roky. Druhou formou sekundárnej prevencie je skríningová kolonoskopia na požiadanie raz za desať rokov po 50. roku veku. **Skríning môže výrazne znížiť úmrtnosť, náklady na liečbu a perspektívu pacienta z hľadiska dĺžky a kvality života, odhaľuje štádiá ochorenia s vysokou mierou vyliečiteľnosti.** Preto je dôležité vyhľadávanie tzv. „predrakovinových“ stavov a počiatočných štádií ochorenia aj u „zdravých“ jedincov.

**Terciárna prevencia** – správna liečba a komplexná starostlivosť, zabránenie vzniku komplikácií. Je potrebný multidisciplinárny prístup, personalizovaná liečba.

**V SR sa program prevencie rakoviny hrubého čreva a konečníka (KRCa) realizuje bezplatne:**

* vyšetrením stolice testom na okultné (skryté) krvácanie (TOKS) v dvojročnom intervale po 50. roku života v ambulancii všeobecného lekára pre dospelých,
* alebo aj primárnou skríningovou kolonoskopiou na požiadanie v 10−ročnom intervale v endoskopických pracoviskách zaradených do programu populačného skríningu KRCa.

**Pri akých príznakoch treba navštíviť lekára?**

* **viditeľné krvácanie z konečníka, krv na toaletnom papieri, dlhšie trvajúca stolica podobná hnačke či tvrdá stolica, alebo naopak ich časté striedanie**
* **časté urgentné navštevovanie toalety, ale aj zápcha**
* **strata apetítu, celková únava, anémia, strata hmotnosti,**
* **nevysvetliteľné horúčky a závraty**
* **nevysvetliteľné kruté bolesti brucha, plynatosť či pocit hrče v bruchu**

**PODPORA NÁRODNÉHO ONKOLOGICKÉHO SKRÍNINGU RAKOVINY HRUBÉHO ČREVA A KONEČNÍKA**

**Skríningový song - Pri šálke kávy**

Informačnú kampaň bude sprevádzať úplne nová skríningová pieseň a video PRI ŠÁLKE KÁVY HOVORME O ZDRAVÍ. Spoločne s ministerkou zdravotníctva SR Andreou Kalavskou, štátnym tajomníkom MZ SR a onkológom Stanislavom Špánikom si ju na úvodnej tlačovej konferencii zaspievali protagonisti songu Jana Pifflová Španková, Patrik Hermann a Bibiana Ondrejková, ktorí sú zakladateľmi pacientskej aliancie NIE RAKOVINE. Pridali sa tiež lekári, umelci, a pacienti, ktorí sa zúčastnili na nakrúcaní videoklipu.

Bibiana Ondrejková je zároveň autorkou výstižného textu. Spevák tria LA GIOIA Matej Vaník je zase autorom hudby. V klipe účinkoval aj vyliečený pacient, ktorého zachránil práve preventívny test na okultné krvácanie do stolice Marián Božík a vyliečená pacientka MUDr. Elena Šušková. Spolu s nimi si „zahral“ aj primár gastroenterológie v NOÚ MUDr. Boris Pekárek, PhD. Na nakrúcanie prišiel aj s kolonoskopickou sondou, aby poukázal na bezpečnosť tohto vyšetrenia.

**Skríning song - TEXT PIESNE**

**Hudba a spev: Matej Vaník   
Text: Bibiana Ondrejková   
Producent: KAJANFILM**  
Pri šálke kávy hovorme o zdraví   
Pripomínam toto zas   
Týka sa to všetkých nás   
  
Jednoduchý test   
Urob to už dnes   
  
Investuješ lepšie ako v banke   
Tento test nájdeš vo svojej schránke   
  
A navždy zruš otázku či život visí na vlásku   
Veď stačí tak málo   
  
Dožič si tú záruku   
Pošli dobré správy   
Chyť život pevne za ruku   
Ži a buď zdravý

**PODPORA NÁRODNÉHO ONKOLOGICKÉHO SKRÍNINGU RAKOVINY HRUBÉHO ČREVA - regióny**

**Osvetová ČREVO TOUR Nezahoď svoj život**

**Zážitková road šou o prevencii: „Pri šálke kávy hovorme o zdraví“,**

**v obrovskom nafukovacom čreve.**

**Pozývame Vás do čreva v mesiacoch Marec - Máj 2019:**

**15., 16. marec 2019    Košice - Galéria**

**22., 23. marec  2019 Prešov  - EPERIA Shopping Mall**

**29., 30. marec 2019    Poprad -  OC FORUM**

**5., 6. apríl 20199     Žilina - MIRAGE SHOPPING CENTER**

**12., - 13. apr 2019     Trenčín - OC LAUGARICIO**

**18.  apríl 2019     Banská Bystrica – OC Európa**

**26., 27. apr 2019     Nitra - OC Mlyny**

**3., 4. máj 2019        Trnava - City ARÉNA**

**10., 11. máj 2019 Bratislava - Avion Shopping Park**

**Viac informácií nájdete aj na stránke** [**www.salkakavy.net**](http://www.salkakavy.net)[**www.nierakovine.sk**](http://www.nierakovine.sk)



**Kontakty:** **aliancia NIE RAKOVINE - o.z. Europacolon Slovensko,**

č.tel. [+421  911 843 336](tel:+421%20911%20843%20336) , [spankova@nierakovinesk](mailto:spankova@nierakovinesk) [pifflova.spankova@gmail.com](mailto:pifflova.spankova@gmail.com)

Bezplatná infolinka : 0800 800 183, [www.europacolon.sk](http://www.europacolon.sk), [www.nierakovine.sk](http://www.nierakovine.sk)

o.z. Europacolon Slovensko IČO: 37925555, Tatra banka a.s., číslo účtu: 2620803890/1100

aliancia o.z. NIE RAKOVINE IČO: 50654896,Tatra banka a.s., IBAN SK3111000000002940048994

***Ďakujeme za Vaše 2% pre naše aktivity!*** [***http://www.nierakovine.sk/darujte-2-percenta-z-dane/***](http://www.nierakovine.sk/darujte-2-percenta-z-dane/)